**Stadtkirche Lutherstadt Wittenberg**, også **Stadt- und Pfarrkirche St. Marien** er en evangelisk kirke i Lutherstadt Wittenberg, i den tyske delstaten Sachsen-Anhalt. Kirken er byens eldste bygning, men særlig kjent for sin rolle under reformasjonen. Martin Luther holdt prekener her, og Johannes Bugenhagen som var en av Luthers viktigste medarbeidere, var sogneprest i Wittenberg, med sete i Stadtkirche. Kirken inneholder arbeider av Lucas Cranach den eldre og hans sønn Lucas Cranach den yngre. Stadtkirche ble i 1996 oppført på UNESCOs liste over verdens kulturarv.

Historie
--------

Midtre del av det såkalte reformasjonsalteret, utført av Lucas Cranach den eldre. Fra venstre: Jesus med Johannes i fanget. Peter til venstre for Jesus, Judas (i gult) til høyre for ham. Til høyre Luther som *junker Jörg*, hans identitet på Wartburg, idet han tar imot kalken fra kunstnerens sønn Lucas Cranach den yngre. Til venstre for Luther, boktrykkeren Hans Lufft.
Den eldste delen av kirken stammer fra 1200-tallet. Etter oppføringen på 1300-tallet, av et vestverk (tysk: Westwerk) en fasadebygning med tårn vendt mot vest, fulgte videre utvidelser. Disse utvidelsene omfattet byggingen av et nytt langhus påbegynt i 1411, og senere tårnene, som ble påbegynt 1432. Kirken ble innviet på nytt i 1439.

Sluttsteinene i velvingen over koret og kragsteinene (konsollene) i hovedskipet, blir delvis tilskrevet Naumburgmesterens skole. Blant steinarbeiderne hører også det antisemittiske spottbildet av en Judensau, av ukjent opphavsmann. I 1988 ble det under denne skulpturen, oppført en minneplakett over jødeforfølgelsene.

Da Martin Luther ble professor ved Wittenberg universitet i 1512, var kirken utstyrt omtrent slik som den ser ut idag. Alteret i koret som også blir kalt reformasjonsalteret, er utført av Lucas Cranach d.e. og ble påbegynt i 1547. I alterrommet finnes også epitafier av Lucas Cranach den yngre.

Napoleon okkuperte Stadtkirche i 1806, og han plyndret og ødela store deler av innredningen. Den italienske byggmesteren Carlo Ignazio Pozzi innredet i 1811 kirken i nygotisk stil. Nye renoveringer fant sted i 1928 og 2002-2015.

Et nytt orgel utført av orgelfirmaet Sauer, ble innviet pinsedag 1983, til feiringen av 500-årsjubileet for Luthers fødsel. Orgelet var firmaets arbeid (opus) nr. 2140.

Galleri
-------

* Reformasjonsalteret av Lucas Cranach den eldre.Reformasjonsalteret av Lucas Cranach den eldre.
* Judensau Wittenberg.Judensau Wittenberg.
* Minnesmerket mot jødeforfølgelse, anlagt ved Judenschwein i 1998.Minnesmerket mot jødeforfølgelse, anlagt ved Judenschwein i 1998.
* Sauer-orgelet i Stadtkirche.Sauer-orgelet i Stadtkirche.

Referanser
----------

1. ↑  *Der Jude als Verräter. Antijüdische Polemik und christliche Kunst. Eine Arbeitshilfe zum Wittenberger „Reformationsaltar" von Lucas Cranach dem Älteren im Kontext des christlich-jüdischen Verhältnisses* (PDF), utgitt av Evangelischen Kirche im Rheinland, Düsseldorf 2014, s. 16–18 om „Judensau"; s. 8–11 om fremstillingen av Judas på *Reformationsaltar*.
2. 1 2  «Geschichte». Architekturbüro Dr. Krekeler.
3. 1 2 3  Steinwachs, R. Albrecht. «Stadtkirchengemeinde Wittenberg - Stadtkirche». *www.stadtkirchengemeinde-wittenberg.de* **(tysk)**. Besøkt 14. april 2017.
4. ↑  Kitzing, Peter. «Stadtkirche Wittenberg». *www.musicmangitarre.de*. Besøkt 14. april 2017.

|  |  |
| --- | --- |
| Oppslagsverk/autoritetsdata | VIAF **·** GND **·** LCCN
 |

Portal: Tyskland